U-I-256/12
Natisni
Opravilna št.:
U-I-256/12
Datum odločitve:
21. 2. 2013
ECLI:
ECLI:SI:USRS:2013:U.I.256.12
Akt:
Zakon o delovnih razmerjih (Uradni list RS, št. 42/02 in 103/07) (ZDR), 18. čl.
Izrek:
Pobuda za začetek postopka za oceno ustavnosti 18. člena Zakona o delovnih razmerjih (Uradni list RS, št. 42/02 in 103/07) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Pavla Murekar, Ljubljana
Datum vloge:
15. 10. 2012
Vrsta odločitve:
sklep
Vrsta rešitve:
zavrženje
Dokument:
US30010
Dokument v PDF obliki:
U-I-256-12.pdf
138 KB
Prenesite datoteko
U-I-256/12-5
21. 2. 2013
SKLEP
Ustavno sodišče je v postopku za preizkus pobude Pavle Murekar, Ljubljana, na seji 21. februarja 2013
sklenilo:
Pobuda za začetek postopka za oceno ustavnosti 18. člena Zakona o delovnih razmerjih (Uradni list RS, št. 42/02 in 103/07) se zavrže.
OBRAZLOŽITEV
1. Pobudnica izpodbija 18. člen Zakona o delovnih razmerjih (v nadaljevanju ZDR). Zatrjuje, da je v neskladju z 2., 14., 22., 66., 120. in 153. členom Ustave ter s 34. členom Zakona o javnih uslužbencih (Uradni list RS, št. 63/07 – uradno prečiščeno besedilo in 65/08 – v nadaljevanju ZJU). V utemeljitev pravnega interesa navaja, da ji je generalni sekretar na Ministrstvu za gospodarstvo, ki ni predstojnik organa, na podlagi 34. člena ZJU nezakonito odpovedal pogodbo o zaposlitvi, saj naj bi v skladu s 16. členom Zakona o državni upravi (Uradni list RS, št. 113/05 – uradno prečiščeno besedilo, 48/09 in 21/12 – v nadaljevanju ZDU-1) to lahko storil le predstojnik organa, tj. minister. Zato naj bi bil 18. člen ZDR v zvezi s pooblastili predstojnika državnega organa, določenimi v 16. členu ZDU-1, protiustaven. Prilaga sklep o redni odpovedi pogodbe o zaposlitvi iz krivdnega razloga z dne 8. 4. 2011 in sklep Višjega delovnega in socialnega sodišča o zavrnitvi njene pritožbe zoper sklep sodišča prve stopnje o zavrnitvi predloga za izdajo začasne odredbe.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo in 109/12 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijani predpis ne učinkuje neposredno. V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). Iz razlogov, navedenih v citiranem sklepu, pobudnica ne izkazuje pravnega interesa za oceno ustavnosti izpodbijane določbe. Zato je Ustavno sodišče njeno pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, dr. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik